Я хахуагъэм папщIэ – фIыщIэ
Урысей МЧС-м и IуэхущIапIэ нэхъыщхьэу КъБР-м щыIэм Хэкум и хъумакIуэм и махуэм теухуауэ щекIуэкIа зэIущIэм гулъытэ хэха щыхуащIащ мафIэсым цIыхур къыхэзыха щIалищым. Ахэр щоджэ Къэбэрдей-Балъкъэр гуманитар-техническэ колледжым.
IуэхущIапIэм и унафэщIым и къалэнхэр пIалъэкIэ зыгъэзащIэ Борисов Вячеслав фIыщIэ тхылъхэмрэ саугъэт лъапIэхэмрэ яритащ цIыхубз ныкъуэдыкъуэр мафIэсым къезыгъэла Дзарасовхэ Иналрэ Джамбулэтрэ, Бзабзэ Ислъам сымэ.
2016 гъэм дыгъэгъазэм и 28-м мафIэс-къегъэлакIуэ часть №2-м хъыбар къыIэрыхьат Налшык къалэ Къалмыкъым и уэрамым къатитху хъууэ тет унэхэм ящыщ зым мафIэс къызэрыщыхъуам теухуауэ. Плъыр къэрэгъулыр щIыпIэм щынэсам етIуанэ къатым тет фэтэрыр мафIэм исырт, абы и балконым цIыхуи 4 триубыдат.
ПкIэлъейкIэ ахэр кърашэха иужь, мафIэм зэщIищта фэтэрым къыщыхъуар къащIащ. МафIэсгъэункIыфI-къегъэлакIуэхэм хъыбар ирагъэщIат. Ауэ къызэхуэсахэр гузавэрт, езыр-езыру земыкIуэф цIыхубз а пэшым зэрыщыпсэур ящIэрти.
Мы Iуэхум кърихьэлIа Инал, Джамбулэт, Ислъам сымэ, зыр адрейм дэIэпыкъуурэ, балконым дэпщеящ. Бжэм хэлъ абджыр якъутэри цIыхубзыр балконым къытрашащ, ауэ цIыху ныкъуэдыкъуэр абы къыпхуехьэхынутэкъым. Ар зэфIагъэкIащ псынщIэу къэса мафIэсгъэункIыфIхэм.
— ЩIалэхэм лIыгъэм и щапхъэ ягъэлъэгъуащи, гулъытэ яхуэтщIыну дыхуейщ. Урысей МЧС-м и IуэхущIапIэ нэхъыщхьэу КъБР-м щыIэм 2017 гъэм мазаем и 2-м къыдигъэкIа приказ №44-м ипкъ иткIэ, сэри Управленэ нэхъыщхьэм и унафэщIхэми къабгъэдэкIыу щIалэхэм фIыщIэ яхузощI, — жиIащ Борисов Вячеслав.
Уэрдокъуэ Женя.
